Oláh András

*múltam vagy*

egy fiók mélyére zártalak

a kivérzett emlékek közé

fiatalon tesz meggondolatlan

dolgokat az ember

hogy befészkelhesse

magát valami csalóka álomba

ám ha a fény kialszik

szétpattannak a régi bilincsek

a fénykép hátoldalára

írt vallomást olvasom

a kalandvágyó kacér tekintet

a gyöngybetűkkel

összeegyeztethetetlennek tűnik

de ez már csak egy dezertáló

emlék – másnapos pillanat –

múltam vagy ma is